Polisielid skiet per abuis baba toe hy regmaak vir werk | Netwerk24
Polisielid skiet per abuis baba toe hy regmaak vir werk
Deur André Damons 05 Desember 2019 17:55
Die onafhanklike polisieondersoekdirektoraat (Opod) ondersoek 'n voorval waarin 'n polisiebeampte van Welkom in die Vrystaatse Goudveld sy babadogtertjie per ongeluk raakgeskiet het.
Die voorval het Maandag in die 33-jarige polisieman se huis in Thabong, Welkom, gebeur terwyl die beampte, wat in die Bronville-polisiekantoor gestasioneer is, besig was om vir werk gereed te maak.
Brig. Motantsi Makhele, provinsiale polisiewoordvoerder, sê die beampte wou glo sy vuurwapen in sy pistoolsak sit toe 'n skoot afgegaan het en sy dogtertjie (12 maande) in die bolyf getref is.
Die meisie is eers in die Bongani-hospitaal in Welkom opgeneem voordat sy glo per helikopter na die Pelonomi-hospitaal in Bloemfontein geneem is.
Sy is reeds geopereer en is in 'n stabiele toestand in die pediatriese waakeenheid van dié hospitaal.
Volgens Makhele is 'n saak van die nalatige hantering van 'n vuurwapen aanhangig gemaak. Die saak is intussen na Opod verwys.
Sontaga Seisa, waarnemende nasionale woordvoerder van Opod, het nie Donderdag dadelik op navrae reageer nie.